
                              Bucureşti, 9 februarie 2017
                                                                                PL-x 21/2017      

      AVIZ

      asupra

Proiectului de Lege privind respingerea Ordonanţei de urgenţă a guvernului nr.59/2016 pentru modificarea art.890 din Legea nr.95/2006 privind reforma în domeniul sănătăţii
În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu Proiectul de Lege privind respingerea Ordonanţei de urgenţă a guvernului nr.59/2016 pentru modificarea art.890 din Legea nr.95/2006 privind reforma în domeniul sănătăţii, trimis cu adresa nr. PL-x 21 din 1 februarie 2017, înregistrat cu nr.4c-11/155 din 2 februarie 2017.
Senatul, în calitate de primă Cameră sesizată, a adoptat iniţiativa legislativă în şedinţa din data de 7 noiembrie 2016.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat.
Proiectul de lege are ca obiect de reglementare modificarea art.890 din Legea nr.95/2006 2006 privind reforma în domeniul sănătăţii, în vederea creării cadrului legal prin care Ministerul Sănătăţii să stabilească, să avizeze şi să propună spre aprobare, prin hotărâre a Guvernului, metodologia privind modul de calcul al preţurilor maximale ale medicamentelor de uz uman, cu autorizaţie de punere pe piaţă în România, cu excepţia medicamentelor care se eliberează fără prescripţie medicală (OTC).
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din ziua de 9 februarie 2017.

Membrii comisiei au examinat iniţiativa legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.920 din 26 septembrie 2015.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege.
În raport de obiectul şi conţinutul reglementării, iniţiativa legislativă face parte din categoria legilor ordinare.  

    PREŞEDINTE,                          

          SECRETAR,

                    Eugen NICOLICEA                                      Neculai Costel DUNAVA
Consilier parlamentar,

